## Martínez Mus trasllada el projecte dels parcs inundables a les associacions de víctimes de la dana

*** El conseller els ha convidat a participar en la iniciativa, complementària a les obres de canalització del Govern, que “tracta de donar una resposta innovadora, sostenible i centrada en les persones”
* El titular de Medi Ambient ha assenyalat que esta xarxa de parcs proporcionarà “més seguretat enfront d’inundacions”**

El conseller de Medi Ambient, Infraestructures i Territori, Vicente Martínez Mus, ha mantingut una trobada amb les associacions d’afectats per la dana per a informar-los sobre el projecte de creació de la xarxa de parcs metropolitans inundables en l’àrea metropolitana de València, com a part de l’estratègia de regeneració de la Generalitat impulsada després de les greus inundacions del mes d’octubre passat.

En la trobada han participat l’Associació SOS Desapareguts, l’Associació de Damnificats per la Dana Horta Sud, l’Associació Xarxa de Rescat i Salvaguarda del Patrimoni en Emergències (Respaem) i l’Agrupació Ciutadana d’Afectats per la Dana ‘Tots a una Veu’.

Durant la reunió, en la qual també han participat el secretari autonòmic de Medi Ambient i Territori, Raúl Mérida, així com diferents directors generals de la Conselleria de Medi Ambient, Infraestructures i Territori, el conseller ha explicat que este projecte, complementari a les obres de canalització del Govern, “tracta de donar una resposta innovadora, sostenible i centrada en les persones”.

El titular de Medi Ambient ha assegurat que, en la reunió, “productiva, positiva i dinàmica,” s’ha pres nota de les aportacions traslladades per les associacions i ha remarcat que estes tenen “la porta oberta” per a mantindre més trobades i tractar qüestions concretes i les demandes que s’estudiaran. En este sentit, ha remarcat que tornaran a convidar totes les associacions a mesura que avance la iniciativa.

En este context, Martínez Mus ha assenyalat que esta xarxa de parcs proporciona “més seguretat enfront d’inundacions”, ja que “arrepleguen i retenen l’aigua de les pluges intenses i reduïxen el risc que arribe a zones habitades, carreteres o cultius”. Així mateix, contribuïxen a crear “entorns més saludables i verds, amb espais per a tots”, ha afegit.

A més, en col·laboració amb el Centre d’Estudis Ambientals del Mediterrani (CEAM), s’estudia la col·locació d’una xarxa d’estacions meteorològiques en punts clau de les capçaleres i en zones de confluència de barrancs, amb un monitoratge continu per a reduir riscos en un escenari climàtic cada vegada més extrem.

**Dades del projecte**

El Consell destinarà més de 150 milions d’euros a allargar l’antic llit del Túria i una infraestructura similar a l’Horta Sud, que permeta crear un nou parc metropolità inundable i que actue com a defensa davant d’inundacions i complemente les obres de canalització dels barrancs que ha de realitzar el Govern d’Espanya.

El nou parc s’estructurarà en dos corredors verds que connectaran l’Albufera, el Parc Natural del Túria i part de l’Horta al llarg de 35 quilòmetres, que serviran per a la regeneració de 1.500 hectàrees de sòl rústic especialment afectades per les riuades.

El conseller ha destacat que, per a facilitar els treballs, el sistema de parcs inundables s’ha dividit en 18 sectors més la ciclovia anular que els enllaçarà. En este sentit, ha concretat que, “en cada un d’estos 18 sectors, ja disposem d’una anàlisi tècnica prèvia de les seues característiques, superfícies i usos possibles”.

Fecha: 16/09/2025